CELEX: 62011CN0087
Language: mt
Date: 2011-02-25 00:00:00
Title: Kawża C-87/11 P: Appell ippreżentat fil- 25 ta’ Frar 2011 minn Fidelio KG mis-sentenza tal-Qorti Ġenerali (It-Tielet Awla) mogħtija fis- 16 ta’ Diċembru 2010 fil-Kawża T-286/08 — Fidelio KG vs L-Uffiċċju għall-Armonizzazzjoni fis-Suq Intern (Trade marks u Disinni)

21.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 152/10
            
         Appell ippreżentat fil-25 ta’ Frar 2011 minn Fidelio KG mis-sentenza tal-Qorti Ġenerali (It-Tielet Awla) mogħtija fis-16 ta’ Diċembru 2010 fil-Kawża T-286/08 — Fidelio KG vs L-Uffiċċju għall-Armonizzazzjoni fis-Suq Intern (Trade marks u Disinni)
   (Kawża C-87/11 P)
   2011/C 152/19
   Lingwa tal-kawża: il-Ġermaniż
   
      Partijiet
   
   
      Appellanti: Fidelio KG (rappreżentant: M. Gail, avukat)
   
      Parti oħra fil-proċedura: L-Uffiċċju għall-Armonizzazzjoni fis-Suq Intern (Trade marks u Disinni)
   
      Talbiet tal-appellanti
   
   
               —
            
            
               tannulla s-sentenza tal-Qorti Ġenerali tal-Unjoni Ewropea mogħtija fis-16 ta’ Diċembru 2010 fil-Kawża T-286/08;
            
         
               —
            
            
               tilqa’ t-talbiet imressqa fl-ewwel istanza;
            
         
               —
            
            
               tikkundanna lill-Uffiċċju għall-Armonizzazzjoni fis-Suq Intern (Trade marks u Disinni) għall-ispejjeż.
            
         
      Aggravji u argumenti prinċipali
   
   Il-Qorti Ġenerali kkunsidrat b’mod żbaljat li r-reġistrazzjoni tas-sinjal “Hallux” għal “prodotti ortopediċi” u “żraben” hija milquta mir-raġuni assoluta għal rifjut ta’ reġistrazzjoni prevista fl-Artikolu 7(1)(ċ) tar-Regolament Nru 40/94. Ir-rikorrenti ma tistax tifhem għaliex, b’mod kuntrarju għall-kunsiderazzjonijiet tagħha, il-Qorti Ġenerali ssegwi l-argumentazzjoni tal-UASI u tikkunsidra li “hallux”, l-espressjoni bil-Latin għas-saba’ l-kbir tas-sieq, hija t-taqsira abitwali ta’ “hallux valgus”, patologija tas-saba’ l-kbir tas-sieq. Dan l-approċċ tal-Qorti Ġenerali jinjora l-importanza tal-prinċipju tal-eżami ex officio u jikser barra minn hekk l-obbligu ta’ motivazzjoni.
   Barra minn hekk, il-Qorti Ġenerali għamlet determinazzjoni żbaljata tal-prodotti u tal-kategoriji ta’ prodotti. Peress li l-kunċett “prodotti ortopediċi” huwa wisq wiesa’ u huwa suffiċjenti li r-raġuni assoluta għal rifjut ta’ reġistrazzjoni tapplika għal parti mill-prodotti, l-UASI għandha l-possibbiltà li tikkunsidra kemm trid bħala tipi ta’ prodotti sabiex tirrifjuta r-reġistrazzjoni ta’ tip ta’ prodotti partikolari. Dan ma tteħidx inkunsiderazzjoni mill-Qorti Ġenerali.
   Fir-rigward taż-żraben, il-Qorti Ġenerali telqet b’mod żbaljat mill-prinċipju tal-eżistenza ta’ kategorija ta’ żraben “żraben ta’ konfort”. Madankollu, fir-realtà ma hemm ebda differenza bejn iż-żraben inġenerali u ż-żraben imsejħa ta’ konfort.
   Barra minn hekk, fid-determinazzjoni tal-pubbliku kkonċernat għall-“prodotti ortopediċi” u għaż-“żraben” rispettivament, il-Qorti Ġenerali segwiet kunsiderazzjonijiet irrilevanti. Skont ir-rikorrenti, f’dan ir-rigward, wieħed għandu jibbaża ruħu fuq il-konsumatur medju. Dan tal-aħħar, madankollu, ma għandux għarfien la tal-Latin u lanqas tal-patoloġija tas-sieq hallux valgus. Għalhekk, it-trade mark “Hallux” ma tistax tiġi mifhuma bħala waħda deskrittiva.
   Fl-aħħar nett, il-Qorti Ġenerali kisret l-Artikolu 7(1)(b) tar-Regolament Nru 40/94 meta naqset milli teżamina s-sinjal “Hallux” fid-dawl tal-imsemmija dispożizzjoni.